Alfa-tv

Alfa-tv on suomalainen kaupallinen televisiokanava, joka aloitti toimintansa 1. lokakuuta 2012 nimellä BC-TV ja vaihtoi nimensä AlfaTV:ksi 1. joulukuuta 2013. Kanavan omistaa Brilliance Communications Oy, jonka pääomistaja on Keravalla toimiva kristillinen IRR-TV-medialähetysjärjestö.

Alfa-tv tavoittaa noin miljoonaa katsojaa viikossa. Kanavan katsojaosuus vuonna 2021 oli noin prosentti. Kanava lähettää pääsääntöisesti kotimaisia ohjelmia ja painottaa yli 40-vuotiaiden näkökulmaa. Ohjelmasisältöjen perustan muodostavat keskustelu- ja ajankohtaisohjelmat, lifestyle-, musiikki-, luonto- ja urheiluohjelmat. Kanavaa profiloidaan yhteiskuntaan vaikuttavaksi asia- ja kulttuurikanavaksi. Helsingin Sanomien artikkelissa todetaan, että Alfa-tv:n ohjelmatarjonnassa on kristillisiä vaikutteita.  Kanavaa omistavan Keskisuomalainen-konsernin sanomalehti Keskisuomalaisen pääkirjoitustoimittajan mukaan ”AlfaTV poikkeaa terveesti Ylen ja Helsingin Sanomien vihervasemmistolaisesti sävyttyneestä tekemisestä”. Suomen Kuvalehden mukaan Alfa-tv:llä on ollut vaikeuksia käsitellä seksuaalivähemmistöjä.

Alfa-tv on Julkisen sanan neuvoston (JSN) jäsen.

Ohjelmatarjonta

Vuonna 2017 kanava sai näytettäväkseen ja tuotettavakseen Seinäjoen Tangomarkkinat, jonka yhteistyökumppani sitä ennen oli pitkään Yleisradio.

Syksyllä 2019 eduskunnan puhemies Matti Vanhanen juonsi kanavalla suoraa keskusteluohjelmaa Vanhanen, jota Helsingin Sanomien Hanna Mahlamäki kritisoi nukuttavaksi setäselittämiseksi.

Huhtikuussa 2020 Sanna Ukkola ja Tomi Lindblom aloittivat kanavalla suorat koronaohjelmat, joissa seurattiin päivittäin pandemian etenemistä. Myöhemmin samana vuonna Ukkola alkoi juontaa Alfa-tv:llä Sanna Ukkola Live -ajankohtaisohjelmaa maanantaisin ja keskiviikkoisin. Elokuussa 2021 kanavan juontajina aloittivat Tommi Parkkonen ja Matti Virtanen. Tavallinen Virtanen -keskusteluohjelmaa esitetään tiistaisin ja Viikon Parkkonen -ajankohtaisohjelmaa perjantaisin.

Katselu ja näkyvyys
Digitan kanavapaikka 15 sekä kaapelitaloudet: ma-pe klo 8.00 – 5.00, la klo 8.00 – 5.00, su 8.00 - 11.00 ja 17.00 - 5.00

 DNA: kaapelitaloudet kanavapaikka 15, kanavapaikka 35 (HD)
 Elisa: kaapelitaloudet kanavapaikka 15, kanavapaikka 35 (HD)
 Elisa Viihde: kanavapaikka 15 (IPTV)
 Ålcom: 207 (IPTV) Ahvenanmaalla
 Telia: kaapelitaloudet kanavapaikka 15 (ainoastaan HD-laitteella)
 Telia TV: kanavapaikka 15
 AlfaTV:n ohjelma-arkisto ja suoratoisto osoitteessa permanto.fi

Rahoitus ja omistajat 
AlfaTV:n rahoituksessa on ollut epäselvyyksiä. Suomen Kuvalehden huhtikuussa 2021 julkaisemassa artikkelissa kanavan johtaja Hannu Haukka totesi ensin rahoituksen tulevan suomalaisista ja kanadalaisista rahalahjoituksista. Myöhemmin Haukka sanoi kuitenkin rahoituksen olevan peräisin mainos- ja sponsorimyynnistä. Lisäksi Haukka kertoo saaneensa kanadalaiselta teollisuuspohatalta Ted Hiltonilta yhteensä kuusi miljoonaa euroa vuonna 2019 valmistuneiden uusien studiotilojen rakentamista varten.

Kristillinen IRR-TV ry. omistaa Alfa-tv:stä 69,7 prosenttia. Muita omistajia ovat mediakonserni Keskisuomalainen liikemies-poliitikko Hjallis Harkimo, entinen kokoomuksen kansanedustaja Eero Lehti, Hesburgerin perustaja Heikki Salmela, Maskun Kalustetalon yrittäjä Toivo Sukari, Bayerncarin omistaja Joni Nelimarkka, IKH-rautakauppaketjusta tunnettu yrittäjä Ilkka Alakortes ja kokoomuslainen entinen ministeri Kimmo Sasi. Kanavan emoyhtiö Brilliance Communications ilmoitti 31.5.2022 että se on tehnyt kaupparekisteriin ilmoituksen oman päänoman menettämisestä. Vuoden 2021 tilinpäätöksen mukaan kanavan omistavan yhtiön tilikauden tappio oli yli 3,3 miljoona euroa liikevaihdon ollessa yli 2 miljoonaa euroa.

Lähteet

Aiheesta muualla 
 AlfaTV:n kotisivut
 BC-TV ja IRR TV aloittavat antenni-tv-verkon C-kanavanipussa 1. lokakuuta, Digita 1.10.2012
 SuomiTV:n puuhamiehet tulevat taas, Taloussanomat 3.8.2011
 Journalisti-lehden (Marja Honkonen) reportaasi Alfa-TV:stä (19.11.2020) 

Suomalaiset televisiokanavat
Vuonna 2012 perustetut televisiokanavat